وہد ءِ پیژگاہ ءَ موسمے
“چندن ساچ”
وہد ءِ ہوشام
پیریں کلّیانی دامن ءَ رسیت، مِریت
چم چراغے روک کن انت، ءُ ماہ ءَ چارنت
دریگانی دپ ءَ ایریں سُہر لنٹیں گلاب
پرشتگیں گندلانی سر ءِ وش وابیاں گیر کارنت
ورنت اپسوز
آس زمستان ءَ بہ کپیت گیشتر سوچیت
آپ گرماگ ءَ بہ رچیت رنگاں سہرا کنت
تن کہ بہارگاہ ءَ ایر بہ دنت تُن ءَ ودّینیت
ہر سہدارے ہست
تُنی بیت
ہر ساہدارے ہست
آس ءَ زانت
ہر سہدارے ہست
بے آپ ءَ اوں نہ بیت
ہر سہدارے ہست
وہد ءَ مٹائیت
یا کہ وہد ئِے مٹائیت
معنا یک۔۔۔۔
مٹایگ لیبے۔۔۔
ہر عمر ءِ لیب ءَ لیب گشنت
(نہادی)
من چہ دریگ ءَ ڈن چماں وہدے شانک دئیاں
امروز زمین ءَ سہرا بیت
وہد ءِ آدینک ءَ تہنائی ءِ چول بجنت
ورنائی ءِ بے صبریں سہتانی آزاتی کسہ کاریت
تئی سہریں لنٹانی کہچر انگہ آباد اَنت
پیر نہ بنت اے مہپر انگہ آباد اَنت